“Die algemene beroep op die Reserwebank om sy uitleenkoers nou te verlaag sal geen verskil aan die ekonomie maak nie omdat dit, tesame met die aansprake dat sy monetêre beleid die inflasiekoers en bedwang kan hou en die wisselkoers kan beskerm, die enkele grootste dwaling in die totale ekonomiese wetenskap is.
Hopelik sal die president, Cyril Ramaphosa, ook nou begin verstaan dat die landboubedryf wat gedurende die eerste kwartaal die swakste presteer het van al die bedrywe met ‘n groeikoers van -13,2%, nie die bedryf is waaroor hy die grootste verwagtings koester om die ekonomiese groeikoers te verhoog en werkloosheid te verminder nie. Daar bestaan ook geen moontlikheid dat die landboubedryf hoegenaamd ‘n miljoen nuwe werksgeleenthede kan skep nie, soos totaal verkeerd deur die Nasionale Ontwikkelingsplan bevind is.
“Die moontlikheid dat die onteiening van grond sonder vergoeding die landboubedryf en die ekonomie totaal sal vernietig en baie groot werkloosheid sal veroorsaak, hou ‘n baie groot bedrieiging vir die welvaart en vooruitgang van die land en sy mense in waaroor die ANC-regering geen kundigheid of bevoegdheid het nie.
Die kans dat die ekonomie vanjaar dalk net een kwartaal van negatiewe groei gaan beleef, volgens sekere optimistiese ontleders wat daardeur bloot hulle onkunde oor die ekonomie openbaar, is weglaatbaar klein,” volgens Brink.